KIRJALLINEN KYSYMYS E-0106/01

esittäjä(t): Dana Scallon (PPE-DE) komissiolle

(1. helmikuuta 2001)

Aihe: Hondurasin auttaminen pyörremyrskyn jälkeen

Euroopan unioni lupasi useita miljoonia euroja Hondurasille pyörremyrskyn jälkeen koulujen ja klinikoiden kunnostusta varten, mutta vaikuttaa siltä, että tähän päivään mennessä yhtään ainutta euroa ei ole toimitettu perille. Miksi?

Christopher Pattenin komission puolesta antama vastaus

(8. maaliskuuta 2001)

Kaikkein välittömimpiin tarpeisiin vastatakseen Euroopan yhteisön humanitaarisen avun toimisto (ECHO) toteutti vuosina 19981999 Hondurasissa hätäaputoimia, joihin käytettiin yhteensä 15 miljoonaa euroa, ja sitoi lisäksi 1,5 miljoonan euron määrärahan vuodelle 2000. ECHOn toimissa toimitettiin tukea kolmelle alalle: vesihuolto ja puhtaanapito, terveydenhuolto sekä talojen kunnostus. Koko alueen elintarviketurvaa tuettiin vuonna 1999 yhteensä 30 miljoonalla eurolla, josta suurin osa kohdennettiin Hondurasiin. Hondurasille kohdennettua elintarvikeapua sekä ECHOn tukea toimitettiin eurooppalaisten ja paikallisten kansalaisjärjestöjen kautta kaikkialle maahan pyörremyrskyn jälkeisten kuukausien aikana.

Tämän merkittävän hätäavun lisäksi yhteisö on vakaasti sitoutunut osallistumaan hirmumyrsky Mitchin koettelemien Keski-Amerikan maiden jälleenrakennus- ja uudistusohjelman toteuttamiseen. Tässä on kyse pitkän aikavälin toiminnasta, joka on edellyttänyt perusteellisia valmisteluja ja yhteensovittamista kansallisten kehittämisstrategioiden ja muiden avunantajien toimien kanssa. Tässä yhteydessä komissio voi ilmoittaa arvoisalle parlamentin jäsenelle, että se on aloittanut Keski-Amerikan alueellisen jälleenrakennusohjelman (PRRAC) toteuttamisen. Ohjelman hallinnoinnista ja julkisten varojen asianmukaisen käytön varmistamisesta vastaa komission Nicaraguassa sijaitsevaan lähetystöön sijoitettu työryhmä, johon kuuluu virkamiehiä ja paikallisia toimihenkilöitä.

Ohjelmaan käytetään yhteensä 250 miljoonaa euroa, ja sen piiriin kuuluvat asianomaisessa neljässä avunsaajamaassa (El Salvador, Nicaragua, Honduras ja Guatemala) kansanterveys, vesihuolto ja puhtaanapito, asuminen ja koulutus. Pyrkimyksenä on jatkaa ja tehostaa komission muiden yksiköiden aiemmin aloittamia toimia. Komissio teki Keski-Amerikan alueellista jälleenrakennusohjelmaa varten ensimmäisen, suuruudeltaan 82,5 miljoonan euron rahoitusta koskevan sitoumuksen joulukuussa 1999. Ohjelman toista osaa varten komissio sitoi 22. joulukuuta 2000 yhteensä 44 160 000 euroa, josta noin 22 miljoonaa euroa on kohdennettu Hondurasiin.

Keski-Amerikan alueellisen jälleenrakennusohjelman Hondurasia koskevasta ohjelmalohkosta (Subprograma Honduras) Hondurasille on osoitettu 52,7 miljoonaa euroa vuosina 19992002 toteutettavia toimia varten. Vuonna 1998 ohjelmaan kuuluvan tutkimuksen ja teknisen avun hankkeen määrärahoista 8,2 miljoonaa euroa sidottiin Hondurasiin liittyviin toimiin.

Edellä mainittujen ohjelmien lisäksi komission on tarkoitus myöntää voimakkaasti velkaantuneita köyhiä maita koskevan aloitteen (HIPC-aloite) yhteydessä Hondurasille noin 15 miljoonaa euroa. Nämä varat maksetaan, kun Kansainvälinen valuuttarahasto on vahvistanut, että Honduras täyttää niiden saamisen edellytykset.

Yhteisö toteuttaa Hondurasissa parhaillaan myös perinteiseen kahdenväliseen yhteistyöhön kuuluvan kehitysavun turvin useita hankkeita, joihin kuuluu koulutukseen ja terveydenhuoltoon liittyviä ohjelmia. Vuoden 1999 maaliskuussa käynnissä oli noin 40 yhteisön hanketta, joita vastaava määräraha on yhteensä 60 miljoonaa euroa.